A doppingolóknak csak a töredéke bukik le
Olimpiai aranyérmeket vettek vissza Salt Lake Cityben, minden eddiginél több és alaposabb doppingvizsgálatot végeztek el, de Kamuti Jenõ, a Nemzetközi Olimpiai Bizottság orvosi bizottságának tagja úgy véli, hogy a tiltott szereket szedõ versenyzõknek csak a töredéke akadt fenn az ellenõrzésen. Voltak olyan országok, amelyek saját minilabort vittek magukkal a téli olimpiára, így az anyagi lehetõségek és az orvosi háttér is okozója lett a sportvilág kettészakadásának.
- Hány vizsgálatot végeztek el Salt Lake Cityben?
- Összesen 1560-at, nagyjából háromszor annyit, mint a korábbi téli olimpiákon. Még a versenyek elõtt három szövetséggel, a korcsolyázókéval, a sízõkével és a biatlonosokéval közösen ellenõriztük ezeknek a sportágaknak az összes indulóját, mégpedig úgy, hogy vért vettünk tõlük, néztük az EPO-t is, és valamennyi eredmény negatív volt. A versenyek után pedig hat sportolót vizsgáltunk, az elsõ négy helyezettet, további kettõt pedig sorsolással választottunk ki. Közvetlenül a versenyek elõtt is végeztünk ellenõrzést vérbõl, az eredmények harminc perc alatt elkészültek. Kénytelenek voltunk mindössze három órával a rajt elõtt vért venni, mert az EPO órák alatt kiürül a szervezetbõl.

- Panaszkodtak is miatta, mert vénából vették a vért.
- Ennek versenyzõként én sem örültem volna, a sífutót is zavarhatja, hogy fáj a karja, és valószínûleg pszichikailag is megterhelõ a procedúra. Egyelõre azonban nincs másfajta biztos módszer, késõbb talán fejlõdik majd a tudomány, és akkor kevésbé lesz megterhelõ a vizsgálat. Mi is próbáltunk minél kevesebb kellemetlenséget okozni: az olimpia elején még tizenhat milliliternyi vért vettünk, a végén már csak hármat.

- Úgy tûnik, mintha a doppingellenes háborúnak ártatlan sebesültjei is lennének, olyanok, akiket indokolatlanul sokszor vizsgáltak, Lazutyinát pedig majdnem a rajttól fordították vissza.
- Indokolatlannak nem nevezném a vizsgálatokat. Az valóban elõfordult, hogy az egyik faktor gyanús volt, emiatt meg kellett ismételni a vérvételt. Ami Lazutyinát illeti, neki valóban nem szóltak elõírásszerûen, három órával a rajt elõtt, de azért van egy "gumiszabály", amely szerint az olimpia alatt mindenkit bármikor ellenõrizhetnek.

- A korábbi olimpiákon, egészen 1980-tól csak ketten buktak le, most pedig aranyérmeket vett vissza a NOB. Számított erre?
- Én jóval több lebukásra számítottam. Tudtuk, hogy a Los Angeles-i a világ egyik legjobb laboratóriuma, és ennek a kihelyezett részlege mûködött Salt Lake Cityben. Azt hiszem, a csapatok orvosilag sokkal jobban felkészültek, mint vártam. Több éremesélyes ország küldöttsége saját labort is vitt magával.

- Gondolom, a magyarok nem.
- Felesleges is lett volna. Reményeim szerint a magyarok nem doppingolnak, különben is, a versenyzõk pontosan fel tudják mérni az esélyeiket, és egy bizonyos szint alatt nincs értelme kockáztatni.

- És a szint fölött?
Ott megpróbálják. Az a véleményem - bizonyítani persze nem tudom -, hogy a világversenyeken az éremesélyesek hat-nyolc százaléka doppingol, de csak a töredékük bukik le.

- De hát akkor kettészakad a sportvilág.
- Már kettészakadt.

- Az egyik csapat szállásán vérátömlesztésre utaló nyomokat találtak. Hihetõnek tartja ezt a hírt?
- Igen, ráadásul a saját vér visszaadását ma még ki sem lehet mutatni.

- Így viszont érdemes-e dollármilliókat költeni a doppingellenõrzésre?
- Érdemes, és még inkább kell áldozni a megelõzésre, a propagandára. Hiszek a példamutatás és a reklám erejében, a környezet nevelõ hatásában, és az adatok is engem igazolnak. Amerikában az elmúlt húsz évben a dohányzásellenes kampány hatására egyötödére esett vissza a tüdõrákban megbetegedõk száma.

- A doppingról viszont nem szoknak le.
- Éppen ezért kell az ellenõrzés, mert valamilyen fékre szükség van. Lehetne hatékonyabban végezni kontrollt, elõzetes értesítés nélkül, hogy ne tudják eldugni a sportolót az ellenõrök elõl. Vannak olyan szövetségek is, amelyek nem tesznek meg mindent a dopping ellen, a teniszben például alig van ellenõrzés. Fel kell venni a harcot, fejleszteni az ellenõrzés hatékonyságát, hiszen a gyógyszeripart és a sebészetet is a háborúk vitték elõre.

- Esélyegyenlõségrõl így sem beszélhetünk már.
- Nemcsak az esélyegyenlõséget féltem, bár az a sport egyik alapja, hanem a versenyzõk életét. Az EPO használata azzal is jár, hogy a vér besûrûsödik, megnõ a trombózis veszélye, a keringési rendszer összeomolhat, a sportoló akár bele is halhat a doppingolásba.

- Volt, aki azzal védekezett, hogy öröklötten magas a hematokritszintje. Nem lehet igaza?
- A doppingszintet úgy állapítottuk meg, hogy gyógyszeres beavatkozás nélkül ilyen magas érték gyakorlatilag nem fordulhat elõ. Ha mégis, akkor a sportolót az egészségének védelme érdekében el kell tiltani a versenyzéstõl.

- Van hozzá joguk?
Az öngyilkosjelöltet is megpróbálják lehozni a Szabadság híd tetejérõl.

- A korábbi olimpiákon egy mongol sífutó meg egy lengyel jéghokis bukott le, most pedig két bajnok is. Nem azért, mert velük akartak példát statuálni, mint Szöulban Ben Johnsonnal?
- Ez a feltételezés nem zárható ki. Az is igaz viszont, amit az imént mondtam: fõleg az élvonal kockáztat. És az is elõfordulhat, hogy a Los Angeles-i labor mûszerei érzékenyebbek, mint gondolták.

- Azt az átlagember nehezen fogja fel, hogyha valaki az egyik szám után lebukik, hogyan tarthatja meg a többi érmét.
- A jog csak arra ad lehetõséget, hogy abban a számban semmisítsék meg az eredményét, amelyikben doppingolt. Az én szememben az ilyen sportoló tisztességtelen, olyan csaló, akit csak egyszer kaptak el.

- Az véletlen, hogy az olimpia végén jöttek a lebukások?
- Véletlen, illetve annyiban talán nem, hogy az olimpia utolsó napjaiban következtek az igazán doppingigényes számok.

- Azt mondják, olyan szerrel buktak meg, amelyik nincs a listán.
- A doppinglistán nem fantázianevek szerepelnek, hanem kémiai leírások, mindenki pontosan tudhatja, hogy mire kell vigyáznia. Az atlantai olimpia elõtt néhány orosz úszó használt olyan szert, amelyet kezdetben nem tudtunk analizálni, mint kiderült, az ûrkutatók fejlesztették ki.

- Salt Lake Cityvel befejezõdött a dopping elleni hajtóvadászat?
- Nem, mert Rogge doppingügyekben nem köt kompromisszumot. A NOB hárommillió dollárt költött az EPO-kutatásokra, és az elnök további pénzeket ígért. Az athéni olimpián legalább ilyen szigorú vizsgálatok várhatók.

Lépesfalvi Zoltán

Korábban:

-   Vizsgálat az osztrák olimpikonok ellen
-   Olimpia a doppingbotrányok árnyékában
-   Lazutyina: Dopping után aranyérem
-   Mühlegg doppingolt
-   Doppinggyártók lépéselõnyben, avagy a sport egyenlõtlensége